บาทเปิด 31.19 บาทต่อดอลลาร์ ทิศทางแข็งค่า
เงินบาทเปิดตลาด 31.19 บาทต่อดอลลาร์ ทิศทางแข็งค่าจากแรงขายดอลลาร์ให้กรอบ 31.15-31.25บาทต่อดอลลาร์ 
21 ต.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.19 บาท/ดอลลาร์ แข็งค่าขึ้นจากช่วงเย็นวานที่ปิดตลาดที่ระดับ 31.26/30 บาท/ดอลลาร์
เช้านี้เงินบาทปรับแข็งค่าค่อนข้างมากเมื่อเทียบกับท้ายตลาดเย็นวานนี้ และคาดว่าวันนี้จะเคลื่อนไหวในทิศทางแข็งค่า ตามแรงขายดอลลาร์สหรัฐในตลาดโลก หลังจากที่ตลาดเริ่มกลับมามีความหวังต่อมาตรการกระตุ้นเศรษฐกิจของสหรัฐฯ ที่อาจมีข้อตกลงกันได้ แต่อย่างไรก็ดี ปัจจัยการเมืองในประเทศอาจเป็นแรงกดดันให้เงินบาทอ่อนค่าระหว่างวันได้
นักบริหารเงิน คาดว่า วันนี้เงินบาทจะเคลื่อนไหวในกรอบ 31.15-31.25 บาท/ดอลลาร์